钦定古今图书集成/明伦汇编/官常典/第691卷 > 李淦
## 钦定古今图书集成/明伦汇编/官常典/第691卷 > 李淦

按《元史叶李传》：至元二十五年，李陞平章政事，李固
辞，许之，赐以玉带，视秩一品，及平江田四千亩。于是
桑哥为尚书丞相，颛擅国政，急于财利，毒及生民，事
具《桑哥传》。李虽与之同事，然莫能有所匡正。会桑哥
败，事颇连及同列，久之，李独以疾得请南还。扬州儒
学正李淦上书言：“叶李本一黥徒，受皇帝简知，可为”
千载一遇。而才近天光，即以举桑哥为第一事，“禁近
侍言事，以非罪杀参政郭佑、杨居宽，迫御史中丞刘
宣自裁；锢治书侍御史陈天祥，罢御史大夫门荅占
侍御史程文海，杖监察御史；变钞法，拘学粮，征军官
俸，减兵士粮，立行司农司，木绵提举司，增盐酒醋税
课，官民皆受其祸。”尤可痛者，要束木“祸胡广，沙不丁
祸江淮，灭贵里祸福建。又大钩考钱粮。民怨而盗发，
天怒而地震，水灾洊至。尚赖皇帝圣明，更张教化，人
皆知桑哥用群小之罪，而不知叶李举桑哥之罪。叶
李虽罢相权，刑戮未加，天下往往窃议，宜斩叶李以
谢天下。”书闻，帝矍然曰：“叶李廉介鲠直，朕所素知者，
宁有是耶？”有旨驿召淦诣京师。二十九年二月，李南
还，至临清，帝遣使召之，俾为平章政事，佐丞相完泽
治省事。李上表力辞。未几卒，年五十一。李既卒，而淦
至，诏以淦为江阴路教授，以旌直言。